
REZUMAT 


Recenzia de faţă evidenţiază reușita ediţiei recent apărute a operelor complete pentru orgă 
de Georg Ruzitska. Bazată pe manuscrisele compozitorului, tehnoredactarea  partiturilor, 
precum și CD-ul reprezintă primele etape în procesul reintegrării compozițiilor lui Ruzitska 
în curentul practicii artistice actuale. În lipsa surselor tipărite, textul prezentării încearcă să 
completeze și să corecteze informaţiile cuprinse în prefața ediției. Consultând manuscrisele 
şi fondul personal a lui Ruzitska, respectiv documentația instituției muzicale unde a 
practicat ca profesor și director, textul conferă date noi privind biografia autorului, precum 
şi plasarea repertoriul pentru orgă în interiorul creaţiei componistice compozitorului. 


Cuvinte cheie: Georg Ruzitska, lucrări pentru orgă, manuscrise muzicale,recepţia Bach în 
Transilvania 


Ediţia recent apărută a operelor complete pentru orgă a compozitorului 
Georg Ruzitska reprezintă o noutate atât pentru cunoscătorii repertoriului reginei 
instrumentelor, cât și pentru cei interesaţi de reprezentanţii transilvăneni ai muzicii 
clasice din secolul al XIX-lea. Partea 5-a a seriei Musica Transilvanica, partitura (ed. 
István Poty6: Georg Ruzitska Opere complete pentru orgă, Editura Media Musica, 
2015, 68. p.) ş CD-ul (Georg Ruzitska Opere complete pentru orgă, interpretat de 

István Poty6 şi Erich Türk, producător „Asociaţa Ansamblul Baroc Transylvania”, 
2015, 49:59 min.) conţin integrala pieselor pentru orgă a muzicianului de origine 
cehă, format la Viena, compozitor care a petrecut aproape şase decenii în Cluj și 
împrejurimile orașului. 

Dedicaţi cercetării şi interpretării muzicii transilvane, în reușita editorului 
precum și a celor doi interpreţi organiști regăsim toate premisele unei abordări 
profesioniste și complexe privind materialului muzical manuscris. Partitura curată, 
bine proporţionată, uşor lizibilă redă 14 piese — preludii, fugi, fantezii şi transcripții 
pentru orgă — din fondul documentar al compozitorului Georg Ruzitska. 

Editarea materialului muzical, partitura propriu-zisă reprezintă prima 
etapă în procesul reintegrării compozițiilor lui Ruzitska în curentul practicii 
artistice actuale. Bazându-se pe datarea manuscriselor, editorul István Poty6 
grupează piesele în ordine cronologică: cele 7 fugi din anul 1824 sunt urmate de 
compoziţiile scrise între 1847-1849, gândite deja pentru sonoritatea romantică a noii 
orgi din biserica piaristă. Partitura redă titlurile în varianta lor originală, 
terminologia muzicală preponderent germană este îmbinată pe alocuri cu expresii 
franceze.! Editorul subliniază faptul că nu s-a intervenit nici pentru completarea 
semnelor de articulaţie care lipsesc. 

Textul introductiv conține informaţiile necesare pentru plasarea creaţiei 
compozitorului Ruzitska în contextul muzicii clasice europene a epocii și prezintă 
totodată dezideratul nobil al ediţiei. Bazat pe cercetările lui Istvân Lakatos, prefața 
schițează o scurtă biografie a muzicianului talentat: compozitor, interpret, profesor 
şi organizator al vieții muzicale clujene timp de decenii. Pornit dintr-un centru 
cultural dezvoltat, angajat de o familie de aristocrați, devenind mai târziu un 
membru apreciat al societăţii orașului comoară, Ruzitska a urmat destinul a multor 
artiști din Europa de est. În cazul lui trebuie însă de remarcat că talentul, 
capacităţile sale de conducere și nu în ultimul rând legătura mereu activă cu 
biserica și ceremoniile catolice i-au permis pe lângă propria afirmare artistică și o 
contribuție excepţională și de lungă durată la viaţa muzicală a oraşului din inima 
Transilvaniei. 

Cele trei variante ale prefeței (română, maghiară și engleză) nu sunt în 
întregime identice, fapt de înţeles, ţinând cont de spaţiului restrâns alocat 
traducerilor. Trebuie însă precizate câteva mici scăpări: Georg Ruzitska s-a născut 
în 1786 şi nu în 1789, cum a presupus Istvân Lakatos în lucrările sale dedicate 


1 Recenzia de față nu critică denumirile inconsecvente din ediția partiturii şi a CD-ului. Pentru o mai 
uşoară abordare în textul de față ne vom referi la toate denumirile unitar: Fuga, Prelude, Fughetta, Prélude 
pathetique etc. 

muzicianului!. Manuscrisele lucrărilor de orgă ale compozitorului se regăsesc la 
departamentul muzical al bibliotecii naționale Széchényi? din Budapesta la cotele 
Ms. Mus. 229-232 (nu 299-301). Precedând ultima fugă, Fantezia nr. 3. în Fa major 
este datată de editor în anul 1849. Regăsite sub aceeași cotă (BNsz Ms. Mus. 230), 
atât Fantezia nr. 3. cât şi Fuga nr. 7 poartă însă inițial inscripţia de 1824 (luna mai, 
respectiv februarie) — 1849 este probabil data revizuirii partiturii.ă 

În lipsa unei monografii sau a unei liste complete a compozițiilor, este 
firesc că nici studiul introductiv concis nu poate plasa repertoriul pentru orgă în 
interiorul creaţiei componistice a lui Ruzitska (1786, Viena — 1869, Cluj).+ Apreciat 
de contemporani, muzicianul stabilit la Cluj a publicat mai multe dintre partiturile 
sale în străinătate (în Transilvania nu exista editură specializată pentru redactarea 
notelor muzicale). Circulând doar în formă manuscrisă, dar întrebuințate frecvent 
în practica liturgică, cele cinci mise precum și alte piese legate de liturghia catolică 
(Tantum ergo, Regina coeli, Responsorii, Pangue lingua, Imnuri, Pater noster, Graduale, 
Libera me etc.) făceau parte din repertoriul muzicii sacre la Cluj începând din anii 
1820. Autor a mai multor piese de caracter, lucrări camerale și simfonice, Georg 
Ruzitska s-a aventurat și în lumea muzicii pentru spectacole teatrale, nu numai 
prin prezentarea pe scena clujeană a operei sale Alonso, oder die Wege des 
Verhiângnisses (Alonso sau drumul spre nenorocire) ci și prin nenumăratele inserții şi 
transcripţii ale capodoperelor lirice, adaptate pentru orchestra teatrului, ori 
transcrise pentru muzica de salon a anilor 1840-50. Menţionăm că vasta lui 
activitate pedagogică a rezultat atât în elaborarea mai multor metode muzicale 
(principii de bază a teoriei muzicale, studii elementare ale cântului, viorii, pianului, 
orgii sau ale basului cifrat) cât şi în mai multe piese de factură ușoară, miniaturi 
potrivite pentru primii ani în studiului cântului, pianului sau al violoncelului — 
instrument, care, pe lângă orgă, era preferatul lui Ruzitska. 

Regens chori la biserica piaristă din Cluj, era firesc ca Ruzitska să folosească 
orga drept instrument acompaniator în misele muzicale. Însă în unele piesele 
compuse pentru liturghia catolică, compozitorul a atribuit un rol accentuat 
instrumentului. Un exemplu elocvent este Gradualul în Mib major (BNSz, Ms. Mus. 
214) compus "per soprano e organo concertanti.” (subliniat E. S.) Cercetările 


1 ed. István Lakatos Egy erdélyi muzsikus vallomásai (Mărturiile unui muzician din Transilvania), Editura 
Minerva, 1940, Cluj. 

2 În continuare ne vom referi la manuscrisele lui Ruzitska prin BNSz Ms. Mus. X (Biblioteca Naţională 
Széchényi, manuscrise muzicale, numărul manuscrisului). 

3 O inscripţie ulterioară ne aduce la cunoștință și faptul că piesa a fost interpretată în 1911 la Budapesta, 
pe orga Academiei Muzicale. 

4 Pe lângă compoziţiile apărute în viaţa autorului la Viena și la Pesta, manuscrisele compozitorului se 
regăsesc în peste 50 de înregistrări la Biblioteca Szechenyi, Budapesta și la Biblioteca Academiei Cluj, 
unele documente conținând mai multe titluri de miniaturi sau transcripții. 

ulterioare vor clarifica, probabil, relația dintre materialul muzical al pieselor pentru 
orgă și cel al compozițiilor sacre, precum și nivelul de complexitate a părților de 
orgă în piesele concepute pentru liturghie. Având în vedere preponderența 
instrumentului în creaţia a lui Ruzitska, sugerăm că termenul editorului (opere 
complete pentru orgă) putea fi nuanţat în „opere complete pentru orgă solo”. 

În creaţia compozitorului cele șapte fugi fac parte din primele partituri 
care pe baza datării și a inscripțiilor pot fi legate direct și fără îndoială de Cluj. În 
anii 1820 piesele pentru orgă sunt precedate doar de câteva lucrări sacre, printre 
care și Gradualul menţionat mai sus, scris şi dedicat în luna aprilie a anului 1824 „a 
suo amico” Philip Caudella, pianist de renume, rezident în orașul transilvan. 

Cunoștinţele obţinute la Viena - unde pe lângă formarea muzicală în 
domeniul compoziţiei și a basului cifrat, tânărul organist a colaborat la liturghiile 
bisericii piariste într-o perioadă, în care misele s-au efectuat sub îndrumarea 
personală a lui Joseph Haydn, Franz Kommer sau Joseph Priendl — au fost 
complementate de-a lungul deceniului petrecut în aparenta izolație la Nușfalău 
(1811-1819) în serviciul contelui Bánffy prin studiul capodoperelor marilor 
maeştrii. În perioada genezei primelor piese pentru orgă în colecţia tânărului 
compozitor existau deja în original sau în propria copie modelelei: atât opere 
muzicale (Johann Sebastian Bach Das Wohltemperierte Klavier I, BWV 846-869, 
Fantezia și fuga cromatică BWV 903, Due fughe per due clavicemballi [probabil din Die 
Kunst der Fughe, BWV 1080], sau Johann Georg Albrechtsberger 24 versetti per 
l'organo o clavicembalo, Op. 10) cât şi lucrări teoretice (Johann Joseph Fux Gradus ad 
Parnassum, Daniel Gottlob Türk [probabil Kurze Anweisung zum Generalbassspielen], 
Johann Philipp Kirnberger Die Kunst des reinen Satzes in der Musik). Încă departe de 
revival-ul bachian generat printre alții de Felix Mendelssohn Bartholdy, la Viena în 
1820, în Allgemeiner Musikzeitung s-au făcut deja referire la cele 36 de fugi pe tema B- 
A-C-H de Johann Christian Kuntzen.? O altă piesă hommage cu posibilă influență 
poate fi Fugue über B-A-C-H în sol minor de Albrechtsberger — compozitor apreciat 
de Georg Ruzitska. 

Continuând deci tradiția Bach de la Viena și în Transilvania, Ruzitska nu 
întâmplător îl alege pe Bach drept maestru și fuga ca exercițiu de perfecționare 
componistică. Încercându-și limitele în cadrul formei muzicale cele mai complexe, 
cele șapte fugi oferă o imagine vie a compendiului organistului-compozitor. 
Pornind de la simplele forme la Fuga 6, BACH, Ruzitska reușește să absolve cum 
laude exercițiul impus. 


1 Enumerăm doar lucrările muzicale la care Ruzitska se referă în mod direct în Mărturiile... sale, 
respectiv cele care poartă semnătura lui, ori sunt propriile copii. 
2 Walter Kolneder Bach-lexicon. Editura Gondolat, Budapesta, 1988, p. 37. 

În ediţia tehnoredactată fugile sunt urmate de creaţii mai libere: fantezii, 
preludii şi transcrieri născute deja în spiritul curentului romantic.! Renunţând 
aparent la forma severă polifonică, influenţat de impresiile muzicii simfonice 
contemporane şi a scenei lirice, precum și de idealul unei sonorități instrumentale 
mai ample, piesele pentru orgă din 1847-49 rămân totuși statornice modelelor deja 
prezentate. Funcţionând și ca parte integrantă a liturghiei, Prelude, Fughetta sau 
Grave sunt reprezentanţi ai spiritului conservator al compozitorului. Pe de altă 
parte Fantaisie ou Prelude sau Prelude pathetique permit deja inserţiile romantice de 
virtuozitate, precum şi integrarea ritmurilor și a melodiei specifice a muzicii 
verbunkos. Însă atât elementele muzicii naţionale maghiare, cât și pasajele de 
virtuozitate sunt contrastate de secvenţe stricte. 

În speranţa că de acum încolo generaţii de organiști vor analiza cât mai 
intens piesele, atragem atenția la doar o singură informaţie privind geneza 
compozițiilor pentru orgă solo din anii 1848-49. În toiul evenimentelor pașoptiste, 
Ruzitska - având ambii fii la luptă — şi-a întors privirea către muzica marilor 
maeştri. Dacă fugile din 1824 îi aduc omagiu lui Bach, piesele, şi mai ales 
transcripţia datând din iulie și august 1849 (perioada în care s-a pecetluit soarta 
trupelor revoluţionare) îl prezintă ca model pe Ludwig van Beethoven.? Arta 
"maeștrilor nemuritori” devine astfel refugiul muzicianului, în al cărui fond 
documentar de după înăbușirea revoluţiei găsim, pe lângă revizuirile minuțioase, 
doar câteva compoziţii ceremoniale și transcripții. 

În lipsa compozițiilor noi, în ultimele decenii ale vieţii, Georg Ruzitska s-a 
dedicat instruirii muzicale și activităţilor de cantor. La 78 de ani, într-un interviu 
acordat unui fost student, a mărturisit că “este şi azi un mare admirator a muzicii 
de orgă a lui Johann Sebastian Bach, şi trăiește trup și suflet în muzica liturgică.”3 
O parte din acest suflet se regăsește și astăzi în muzica lui compusă pentru orgă. 

Nu putem sublinia îndeajuns abordarea profesionistă remarcabilă a 
editorului precum şi interpretarea inspirată şi totodată fidelă indicaţiilor 
minuţioase ale compozitorului. István Poty6 şi Erich Türk nu numai au dat viaţă 


1 Câteva piese din repertoriului romantic a lui Ruzitska: Fantezia şi potpourri pentru flaut şi pian (BNSz, 
Ms. Mus. 243), Fantezia, variațiuni şi finale pentru orchestră (BNSz, Ms. Mus. 240), Uvertura Zrinyi (BNSz, 
Ms. Mus. 239), Introduction et variations brilliants sur un theme hongrois concertants pour violoncelle et 
pianoforte (BNSz, Ms. Mus. 237), Introduction, variations et finale pour flute et piano concertants (BNSz, Ms. 
Mus. 236), cvartete și cvintete de coarde (BNSz, Ms. Mus. 233 și 234). 

2 Transcripția pentru orgă a Sonatei Mondschein, Op. 27, nr. 2. nu stă singur, reducţiile de piese 
beethoveniene sunt bine reprezentate în fondul muzical a compozitorului Ruzitska. Transcrise aproape 
în întregime, în colecţia autorului regăsim varianta pentru ansamblu cameral a Simfoniilor nr. 3, op. 55, 
nr. 4, op. 60 şi nr. 6, op. 68 (BNSz, Ms. Mus. 258), precum și fragmente din Misa în do major op. 86 și 6 
Lieder, op. 48 (BNSz, Ms. Mus. 226). 

3 Interviu dat lui István Bartalus în ziarul Az ország tiikăre, apărut la Pesta, 1864, nr. 3, 21 ianuarie, pag. 
25. (Traducerea E. S.) 

partiturilor uitate de mai bine de un secol, în interpretarea artiştilor piesele au 
ajuns acasă: în bisericile Sfântul Mihail și biserica piaristă din Cluj. Prin 
introducerea celor două instrumente (orga Hahn/Binder a bisericii Sfântul Mihail și 
a orga Maywald a bisericii piariste) CD-ul invocă spaţiul unde Ruzitska a cântat 
probabil cel mai des. 

Sperăm ca iniţiativa editorului István Poty6, precum și a proiectelor 
Musica Transilvanica să continue - cunoscând orientarea artiştilor care au 
contribuit la ediția de față, poate cu misele compozitorului —, iar operele muzicale a 
lui Georg Ruzitska să-și (re)găsească locul atât în practica uzuală a organiștilor cât 
și în liturghie sau în repertoriul concertant, iar într-un final în canoanele epocii 
istoriei muzicii transilvane. 

